Markku Pölönen

Markku Tapani Pölönen (s. 16. syyskuuta 1957 Eno) on nykyisin Kontiolahdella asuva elokuvaohjaaja ja -käsikirjoittaja. Hänellä on yhteensä kuusi Jussi- palkintoa, kolme ohjauksesta, kolme käsikirjoituksesta. Pölösen elokuvat edustavat useasti suomalaista romantisoitua maalaismenneisyyttä ja kertovat miehen roolin muutoksesta. Näitä ovat alle tunnin mittainen Onnen maa (1993) sekä pitkät elokuvat Kivenpyörittäjän kylä (1995), Kuningasjätkä (1998) ja Koirankynnen leikkaaja (2004). Hänen kotiseutunsa Pohjois-Karjala toimii tapahtumapaikkana elokuvan Lieksa! (2007) sukutarinalle. Heti sodan jälkeisestä ajasta 1945–1952 maaseudulla kertoo hänen vuonna 2018 ensi-iltansa saanut elokuva Oma maa. Pölönen on ohjannut myös kaksi komediaa, joista Emmauksen tiellä (2001) itseironisoi hänen elokuviensa perusasetelmia. Toinen komedia on ralliautoilusta kertova Ralliraita (2009). Pölönen on ohjannut myös laulaja Rauli Somerjoesta kertovan elämäkertaelokuvan Badding (2000). Pölönen rakennutti elokuvakylän Kontioniemeen. Se toimi suositun TV-sarjan Karjalan kunnailla kuvauspaikkana vuoteen 2009 saakka. Pölönen osti yhtiönimen Suomen Filmiteollisuus yhdessä silloisen vaimonsa Satu Sadinkankaan kanssa, mutta myi siitä yli puolet sijoittajille alkukesästä 2011. == Ura == Pölönen on tehnyt useita mainoselokuvia, lyhyitä dokumentteja, opetuselokuvia ja tilaustöitä. Näitä ovat muun muassa kriittinen kalanviljelydokumentti Lohikuningas (1986), tieteiselokuvan keinoin lapsille kierrätystä esittelevä Kiertotähden keisari (1990) sekä puhelinoperaattori Telen osittain dramatisoitu historiikki Ikuinen viesti (1997). Markku-liitto valitsi vuonna 1997 Pölösen kaikkien aikojen ensimmäiseksi vuoden Markuksi. 2000-luvun alussa Pölönen oli menestynyt elokuvillaan Kivenpyörittäjän kylä, Kuningasjätkä ja Koirankynnen leikkaaja. Ne kaikki palkittiin Jussilla. Hän omisti viinitilan Genovan lähellä Italiassa. Hän rakennutti Joensuuhun Suomen ensimmäisen elokuvakylän, jossa kuvattiin suosittu Karjalan kunnailla -televisiosarja, ja tarkoitus oli kuvata elokuvia ja tv-tuotantoja vielä pitkään. Yle keskeytti pitkään suunnitellun televisioprojektin ja Pölösen elämässä seurasi romahdus. Hän menetti elinkeinonsa, luottotietonsa ja asuntonsa, velat menivät ulosottoon ja Pölösen avioliitto päättyi. Pölönen ja tuottajapuoliso Satu Sadinkangas erosivat vuonna 2011. Pölönen asui patjalla toimistonsa lattialla. Kun Pölöselle myönnettiin taiteen Pro Finlandia -mitali vuonna 2016, hän oli varaton mies. Toipuminen pääsi käyntiin, kun elokuvaohjaaja Jarmo Lampela kannusti Pölöstä muokkaamaan Ylen kymmenen vuotta aiemmin torjuman pitkän televisiosarjan elokuvan muotoon. Tuloksena syntyi jälleenrakennuksen ajan Suomesta kertova elokuva Oma maa (2018). Se sai lopulta yli 200 000 katsojaa ja oli vuoden toiseksi katsotuin kotimainen elokuva. Elokuussa 2020 Pölösen luottokelpoisuus palautettiin. Pölösen uusin elokuva on Veikko Huovisen Hamsterit-romaanin pohjalta tehty Hamsterit. Hän laati sen käsikirjoituksen yhteistyössä Paula Vesalan kanssa ja elokuva sai ensi-iltansa tammikuussa 2023. Pölösen viimeisin ohjaustyö on Oskar Merikannon säveltämä ooppera Elinan surma, joka sai ensi- iltansa maaliskuussa 2023 Mikkelissä. == Muuta == Markku Pölönen on kertonut, että hänellä on lievämuotoinen Aspergerin oireyhtymä. == Filmografia == === Lyhytelokuvat === * Yön yli (1984) * Taivaan lahja (1988) * Duetto amoroso (2002) === Pitkät elokuvat === * Onnen maa (1993) * Kivenpyörittäjän kylä (1995) * Kuningasjätkä (1998) * Badding (2000) * Emmauksen tiellä (2001) * Koirankynnen leikkaaja (2004) * Lieksa! (2007) * Ralliraita (2009) * Oma maa (2018) * Hamsterit (2023) === Näytelmät === * Onnen maa * Kuningasjätkä * Emmauksen tiellä * Kahdeksan kärjessä – elämäni levyt * Rikkaan rakkaus * Laula minulle rakkaudesta * Kauppa-auto === Televisiosarjat === * Karjalan kunnailla (2007, 2009) === Ooppera === * Elinan surma (2023) ==Palkinnot ja tunnustukset== * Kettu-mitali 1988 lyhytelokuvasta Taivaan lahja. * Kettu- mitali 1993 elokuvasta Onnen maa. * Jussi-palkinto 1994 parhaasta käsikirjoituksesta (Onnen maa). * Anjalankosken elokuvapalkinto 1994 elokuvasta Onnen maa. * Humanismin käsi -palkinto 1995 (elokuvasta Kivenpyörittäjän kylä). * Jussi-palkinto 1996 parhaasta ohjauksesta (Kivenpyörittäjän kylä). * Suomi-palkinto 1995. * Vuoden Markku 1997 * Jussi- palkinnot 1999 parhaasta ohjauksesta sekä käsikirjoituksesta (Kuningasjätkä). * Osuuspankkiryhmän vuoden 2004 metsävaikuttaja-palkinto Koirankynnen leikkaaja -elokuvan ansioista. * Parhaan ohjauksen ja käsikirjoituksen Jussi- palkinnot 2005 elokuvasta Koirankynnen leikkaaja. * Anjalankosken elokuvapalkinto 2005 Koirankynnen leikkaaja -elokuvan ohjauksesta. * Pro Finlandia -mitali 2016 * Anjalankosken elokuvapalkinto 2019 elokuvasta Oma maa. * Taiteilijaeläke 2024. == Lähteet == == Aiheesta muualla == * * * Arkkipiispalla vieraana Markku Pölönen: Kuvia ja kuvitelmia (1h äänitallenne, 2006) * Kuusi kuvaa elokuvaohjaaja Markku Pölösen elämästä, Yle Radio 1, 17.9.2023 Luokka:Suomalaiset elokuvaohjaajat Luokka:Jussi-palkinnon saajat Luokka:Pro Finlandia -palkitut Luokka:Vuonna 1957 syntyneet Luokka:Elävät henkilöt Luokka:Mainoselokuvaohjaajat